Стоян Михайловски
Световната книга

chitanka.info

Светът — отворена е книга

и всякой може да успее

по нещо в нея да прочита

и нещичко да разумее…

Но онзи пълно я разбира,

онзи мъдрец и тайновед,

неявни знаци който вижда

вред, гдето спира своя глед…

Не стига само да прочиташ —

и слепий знае да чете:

учи се думи да откриваш

между самите редовце…

Чети наопако в сърцата;

избръщай буквите, рови —

търси онуй, което бяга,

от голий поглед се бои…

И с пръст похващай всяко дело,

пред всяка съвест туряй свещ —

търси срамът на всяко чело,

и сянката зад всяка свещ…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.